CELEX: 62014CN0084
Language: sk
Date: 2014-02-18 00:00:00
Title: Vec C-84/14 P: Odvolanie podané 18. februára 2014 : Forgital Italy SpA proti uzneseniu Všeobecného súdu (šiesta komora) zo 4. decembra 2013 vo veci T-438/10, Forgital Italy SpA/Rada Európskej únie

28.4.2014   
            
            
               SK
            
            
               Úradný vestník Európskej únie
            
            
               C 129/14
            
         Odvolanie podané 18. februára 2014: Forgital Italy SpA proti uzneseniu Všeobecného súdu (šiesta komora) zo 4. decembra 2013 vo veci T-438/10, Forgital Italy SpA/Rada Európskej únie
   (Vec C-84/14 P)
   2014/C 129/17
   Jazyk konania: taliančina
   
      Účastníci konania
   
   
      Odvolateľka: Forgital Italy SpA (v zastúpení: R. Mastroianni, V. Turinetti di Priero, advokáti)
   
      Ďalší účastníci konania: Rada Európskej únie, Európska komisia
   
      Návrhy odvolateľky
   
   
               —
            
            
               zrušiť uznesenie vyhlásené 4. decembra 2013 vo veci T-438/10, ktorým Všeobecný súd Európskej únie zamietol ako neprípustnú žalobu o neplatnosť nariadenia Rady (EÚ) č. 566/2010 Rady z 29. júna 2010, ktorým sa mení a dopĺňa nariadenie (ES) č. 1255/96, ktorým sa dočasne pozastavuje uplatňovanie ciel podľa Spoločného colného sadzobníka na niektoré priemyselné, poľnohospodárske a rybárske výrobky (Ú. v. EÚ L 163, s. 4), a to v rozsahu, v akom mení popis určitých výrobkov, vo vzťahu ku ktorým sa pozastavuje uplatnenie všeobecných ciel spoločného colného sadzobníka,
            
         
               —
            
            
               vrátiť vec T-438/10 na Všeobecný súd Európskej únie, aby rozhodol spor vo veci samej v zmysle článku 61 Štatútu Súdneho dvora Európskej únie,
            
         
               —
            
            
               zaviazať Radu a Komisia na náhradu trov tohto konania, ako aj prvostupňového konania vo veci T-438/10.
            
         
      Odvolacie dôvody a hlavné tvrdenia
   
   Odvolateľka tvrdí, že došlo k porušeniu článku 113 rokovacieho poriadku Všeobecného súdu, práva na účinný prostriedok nápravy podľa článku 47 Charty základných práv Európskej únie, všeobecnej zásady účinnej súdnej ochrany práv a k porušenie práva na obhajobu. Tvrdí, že Všeobecný súd Európskej únie sa dopustil nesprávneho právneho posúdenia, keď z úradnej povinnosti uplatnil námietku neprípustnosti žaloby podanej odvolateľkou vo veci T-438/10 bez toho, aby uviedol vecné a právne dôvody, na ktorých založil uvedenú námietku a bez toho, aby umožnil účastníkom konania vyjadriť sa v tejto súvislosti, ako to stanovuje článok 113 rokovacieho poriadku Všeobecného súdu. V tomto zmysle je irelevantné, že Všeobecný súd zaslal účastníkom konania otázku týkajúcu vplyvu jeho uznesenia z 5. februára 2013 (vec T-551/11, BSI/Rada) na vec T-438/10, keďže na rozdiel od toho, čo tvrdí Všeobecný súd, účastníci konania z toho nemuseli vyvodiť, že Všeobecný súd zvažuje možnosť uplatniť z úradnej povinnosti námietku neprípustnosti.
   V druhom rade sa Všeobecný súd dopustil nesprávneho právneho posúdenia týkajúceho výkladu článku 263 ods. 4 poslednej časti vety ZFEÚ v spojení so všeobecnou zásadou účinnej súdnej ochrany upravenou v článku 47 Charty základných práv Európskej únie. Nariadenie Rady (EÚ) č. 566/2010 z 29. júna 2010 nepredstavuje normatívny akt obsahujúci vykonávacie opatrenia.